Ministerstvo školstva                                                           Bratislava 2. februára 2004
Slovenskej republiky                                                           Číslo: CD-2004-1091/2677-1:sekr.

M e t o d i c k ý   p o k y n ,

ktorým sa určuje postup a podmienky poskytovania kapitálových výdavkov pre obce, samosprávne kraje a krajské školské úrady na úseku školstva na rok 2004

	Ministerstvo školstva Slovenskej republiky v zmysle § 6 ods. 2 písm. a) a ods. 3 zákona Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov určuje postup a podmienky financovania školských stavieb v pôsobnosti obcí, samosprávnych krajov a krajských školských úradov v rámci kapitálových výdavkov.

Článok I.
V š e o b e c n é   u s t a n o v e n i e

1) Predmetný metodický pokyn je určený  pre obce, samosprávne kraje a krajské školské úrady, ktoré sú zriaďovateľmi základných škôl, stredných škôl (vrátane stredných odborných učilíšť a špeciálnych škôl) a školských zariadení,  ktoré sú alebo sa plánujú stať zriaďovateľom školských stavieb (ďalej len „obstarávateľ“) financovaných z kapitálových výdavkov. 

2) Výstavbou sa rozumie obstarávanie novej stavby alebo technické zhodnotenie  dokončených stavieb.

3) Technické zhodnotenie hmotného majetku a nehmotného majetku je hradené z kapitálových výdavkov, ktoré upravuje zákon Národnej rady SR č. 366/1999 Z.z. o daniach z príjmov v znení neskorších predpisov. 

4) Technickým zhodnotením sa rozumejú výdavky na dokončené nadstavby, prístavby a stavebné úpravy, rekonštrukcie a modernizácie hmotného majetku a nehmotného majetku prevyšujúce 30 tis. Sk v úhrne za rozpočtový rok. 

5) Rekonštrukciou sa rozumejú také zásahy do hmotného majetku, ktoré majú za následok zmenu jeho účelu použitia, kvalitatívnu zmenu  výkonnosti alebo zmenu technických parametrov. 

6) Za zmenu technických parametrov nemožno pokladať použitie iného materiálu s porovnateľnými  vlastnosťami. Takéto zmeny sa  nesmú financovať z kapitálových výdavkov. 

7) Modernizáciou sa rozumie  rozšírenie vybavenosti alebo použiteľnosti hmotného majetku o také prvky alebo predmety, ktoré pôvodný majetok neobsahoval, pričom tvoria neoddeliteľnú súčasť majetku. 

- 2 - 

Článok II.
P r e d m e t    f i n a n c o v a n i a

Kapitálové výdavky sa budú poskytovať obciam, samosprávnym krajom a krajským školským úradom na:

1)	dokončovanie rozostavaných škôl a školských zariadení, 

2)  obstarávanie  technického zhodnotenia jestvujúcich stavieb havarijného  
      charakteru, 

3)	realizáciu nových stavieb, výnimočne pri deficite výučbových priestorov, 

4)   obstarávanie strojov, prístrojov a zariadení vo výnimočných prípadoch (havarijný 
      stav), 

5) stavby rozostavané v rámci bývalej KBV majú osobitný režim financovania a 
      tento metodický pokyn sa na nich nevzťahuje. 

Článok III.
P o d m i e n k y  p o s k y t o v a n i a   f i n a n č n ý c h  p r o s t r i e d k o v

	Finančné prostriedky sa poskytujú na:

	1)  dokončovanie rozostavaných stavieb, ktoré sú zaradené v Registri investícií 
                  Ministerstva financií SR v zmysle úlohy vyplývajúcej z bodu D.7 uznesenia vlády   
                  SR č. 974/2003 k návrhu štátneho rozpočtu na rok 2004, 

2)	rekonštrukcie, modernizácie, prístavby, nadstavby a stavebné úpravy   
      existujúcich  stavieb v rámci technického zhodnotenia stavieb,

3)	vo výnimočných prípadoch na účely uvedené v článku II. pod bodom 3 a 4, ak 
      bude preukázaná ich opodstatnenosť z titulu havárie. 

Článok IV.
N á l e ž i t o s t i   ž i a d o s t i

1)	Obce, samosprávne kraje a krajské školské úrady nepredkladajú žiadosti na účely 
       uvedené v článku II. pod bodom 1. 

 2)   Žiadosti na účely uvedené v článku II. pod bodom 2, 3 a 4 musia obsahovať:

a)	názov a miesto akcie – stavby,
b)	termín začatia a dokončenia stavby,
c)	celkovú predpokladanú obstarávaciu cenu stavby,
d)	výšku finančných prostriedkov pridelenú z mimorozpočtových zdrojov,
- 3 -

e) doklad, že objekt je vo vlastníctve obstarávateľa (list vlastníctva), pri novej  
     stavbe predložiť list vlastníctva k pozemku,

f)	podrobné zdôvodnenie potreby realizácie.
 
3) Žiadosti na obstaranie strojov, prístrojov a zariadení  musia obsahovať:

a)	celkovú sumu obstarania doloženú ponukovým listom,
b)	návrh finančného zabezpečenia celkom a z mimorozpočtových zdrojov,
c)	podrobné zdôvodnenie požiadavky. 

Článok V.
P r e d k l a d a n i e   ž i a d o s t i

	1) Žiadosti vrátane priloženej dokumentácie uvedenej v článku IV. na poskytnutie kapitálových výdavkov sa predkladajú  Ministerstvu školstva SR prostredníctvom príslušných krajských školských úradov. 

	2) Príslušný krajský školský úrad oznámi školám, ktorých je zriaďovateľom, VÚC a obciam na základe listu ministra školstva termín predloženia žiadosti na účel uvedený v článku II. bod 2, 3, 4. 

	3) Príslušný krajský školský úrad posúdi opodstatnenosť jednotlivých požiadaviek a predloží ich Ministerstvu školstva SR v termíne určenom osobitným listom ministra školstva. 

	4) Ministerstvo školstva SR predložené požiadavky posúdi a na základe stanovených priorít a finančných možností štátneho rozpočtu na rok 2004 rozhodne o akceptovaní alebo zamietnutí žiadosti. 

5) Ministerstvo školstva SR rozhodne o zaradení stavby do Registra investícií Ministerstva financií SR  u stavieb s obstarávacími nákladmi do 20,0 mil. Sk.

6) V prípade akceptovania stavby s predpokladanými nákladmi stavby nad 20,0 mil. Sk. Ministerstvo školstva SR požiada Ministerstvo financií SR o súhlas so začatím stavby.

7) Stavby s predpokladaným nákladom nad 40,0 mil. Sk odsúhlasuje na začatie vláda SR v rámci „Rozvojového programu priorít verejných prác“ v zmysle zákona NR SR č. 254/1998 Z.z. o verejných prácach.

Článok VI.
Z á v e r e č n é   u s t a n o v e n i e

1) Vecný rozsah navrhovanej stavby po vydaní súhlasu na jej začatie nesmie byť rozširovaný bez ďalšieho súhlasu Ministerstva školstva SR.

- 4 -

2) Po vydaní súhlasu so začatím stavby pristúpi obstarávateľ k obstaraniu projektovej dokumentácie. K výberovému konaniu na dodávateľa stavby je potrebné spracovať dokumentáciu minimálne pre stavebné povolenie, ktorá sa po vypracovaní položkového  rozpočtu stáva súčasťou súťažných podkladov podľa metód verejného obstarávania  k výberu dodávateľa stavby podľa zákona č. 523/2003 Z.z. o verejnom obstarávaní a o zmene  zákona č. 575/2001 Z.z. o organizácii ústrednej štátnej správy v znení neskorších predpisov.

3) Ak cena stavby podľa vypracovaného projektu  pri výbere dodávateľa stavby prekročí predpokladaný náklad stavby, na základe ktorého bol vydaný súhlas na začatie stavby, o viac ako 10 %, je obstarávateľ povinný obratom predložiť Ministerstvu školstva SR žiadosť so zdôvodnením o súhlas so zvýšením rozpočtového nákladu stavby. Ministerstvo školstva SR prehodnotí predmetnú žiadosť a vydá súhlas na začatie stavby so zvýšeným nákladom, prípadne ho zruší.

	4) U stavieb s predpokladanou obstarávacou cenou nad 40,0 mil. Sk je obstarávateľ povinný menovať do komisie na vyhodnotenie ponúk na výber dodávateľa  stavby zástupcu Ministerstva školstva SR.

	5) Pokiaľ vo výberovom konaní na dodávateľa stavby predložené ponuky prekročia rozpočet stavby podľa  projektovej dokumentácie o viac ako 10 % bez odôvodneného rozšírenia položiek výkazu výmer, obstarávateľ zruší vyhlásenú metódu verejného obstarávania.

	6) U stavieb, u ktorých v priebehu realizácie obstarávania cena  prekročí 100,0 mil. Sk, obstarávateľ predloží Ministerstvu školstva SR podrobné zdôvodnenie zvýšenia nákladu stavby vrátane dokladov preukazujúcich nutnosť zvýšenia. Následne Ministerstvo školstva SR požiada vládu SR o posúdenie  a rozhodnutie zvýšenia celkových nákladov.
 
	7) Každý dodatok k zmluve o dielo predpokladajúci zvýšenie rozpočtového nákladu stavby musí byť pred jeho podpísaním predložený na odsúhlasenie Ministerstvu školstva SR.

8) Finančné prostriedky navrhnuté na účel podľa článku II. bod 2, 3 budú  obstarávateľovi poukázané až po predložení zmluvy s vybraným dodávateľom.

9) Požiadavky, ktoré nebudú predložené cez príslušné krajské školské úrady, Ministerstvo školstva SR nebude akceptovať a ani na ne odpovedať.

								         Martin Fronc, v.r.
								       minister školstva SR